La secretària Tècnica de la Comissió relaciona les reclamacions que han tingut entrada des del darrer Ple, que va tenir lloc el passat 25 d'abril, que són les que van del número 132/2018 a 149/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es comenta, així mateix, una sol·licitud d'accés a dades personals pròpies que ha adreçat una persona que havia estat reclamant en diversos expedients de la Comissió, i que serà resolta properament.
Es comenta l'estat de les execucions pendents i les diverses consideracions que ha plantejat la persona reclamant en relació amb les Resolucions 6/2018, 18/2018, 19/2018, 21/2018 i 22/2018, totes elles relatives a l'accés a informació sobre les aportacions als grups municipals i la seva justificació.
Proposta de resolució d'estimació de les Reclamacions 24/2018 i 25/2018 (acumulades)
La senyora Elisabet Samarra, ponent de la proposta de resolució relativa a les Reclamacions 24/2018 i 25/2018 plantejades contra l'Ajuntament de Gavà i que es resolen de forma acumulada, exposa els aspectes més rellevants de la tramitació de la reclamació i de la fonamentació de l'estimació d'aquestes reclamacions, relatives a l'accés a informació relacionada amb determinats conceptes del pressupost municipal.
Proposta de resolució d'estimació parcial de la Reclamació 31/2018
El senyor Josep Mir, ponent de la Proposta de resolució relativa a la Reclamació 31/2018 plantejada contra l'Ajuntament de Barcelona, sobre l'accés a informació sobre les actuacions municipals dutes a terme en relació amb els pisos turístics, exposa els principals elements sobre la informació sol·licitada i la fonamentació de l'estimació parcial.
La senyora Elisabet Samarra formula algunes observacions i formula esmenes que seran introduïdes al text definitiu pel ponent.
Proposta de resolució d'estimació de la Reclamació 58/2018
El senyor Josep Mir, ponent de la Proposta de resolució relativa a la Reclamació 58/2018 plantejada contra l'Ajuntament de la Roca del Vallès, sobre l'accés a un document que afecta al sol·licitant com a persona interessada, exposa els principals elements que planteja l'anàlisi d'aquesta reclamació.
Es debaten diferents elements de la fonamentació jurídica i sobre el posicionament del dictamen emès per l'Autoritat Catalana de Protecció de Dades sol·licitat per part de l'Ajuntament de la Roca del Vallès.
La senyora Elisabet Samarra proposa introduir algunes modificacions en el text de la Proposta, que seran introduïdes pel ponent en el text definitiu de la resolució.
Proposta de resolució de finalització de la Reclamació 63/2018 mitjançant acord de mediació
El senyor Josep Mir, ponent de la proposta de resolució relativa a la Reclamació 63/2018 plantejada contra l'Ajuntament de Tarragona, exposa el contingut de l'acord de mediació adoptat amb la participació del Departament d'Interior de la Generalitat, sobre l'accés a informació relativa a denúncies i intervencions policial a la ciutat de Tarragona.
Proposta de resolució de finalització de la Reclamació 71/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 71/2018 plantejada contra l'Ajuntament de l'Hospitalet de Llobregat, sobre els horaris i calendari d'un caporal de la Guàrdia Urbana i procés de provisió del lloc de treball que ocupa, exposa els aspectes més destacats de la tramitació d'aquesta reclamació i de les que són objecte d'anàlisi en els punt sisè i setè de l'ordre del dia, també interposades per la mateixa part reclamant respecte l'Ajuntament d'Hospitalet de Llobregat, que versen respectivament sobre diverses qüestions relatives al lliurament del vestuari i sobre els canvis de torn del personal de la Guàrdia Urbana.
S'analitzen conjuntament les tres Propostes, que finalitzen per pèrdua sobrevinguda de l'objecte de la reclamació, atès que durant la tramitació dels procediments ha estat lliurada la informació que era objecte de les reclamacions.
Proposta de resolució de finalització de la Reclamació 72/2018 per pèrdua d'objecte
Proposta de resolució de finalització de la Reclamació 73/2018 per pèrdua d'objecte
Proposta de resolució de finalització de la Reclamació 97/2018 per pèrdua d'objecte
La senyora Elisabet Samarra, ponent de la Proposta de resolució relativa a la Reclamació 97/2018 plantejades contra l'Ajuntament de l'Aldea, sobre les actes de la Comissió Especial de Comptes, exposa els elements de la tramitació d'aquesta reclamació que han dut a la seva finalització per pèrdua d'objecte, atès que la informació ha estat lliurada durant la tramitació del procediment davant la Comissió.
Proposta de resolució d'inadmissió de les Reclamacions 99/2018 i 100/2018 (acumulades)
La senyora Elisabet Samarra, ponent de la Proposta de resolució relativa a les Reclamacions 99/2018 i 100/2018, plantejades contra els Grups Municipals Socialista i del Partit Popular de l'Ajuntament de Gavà i que es resolen de forma acumulada, exposa la fonamentació de la inadmissió de les dues reclamacions, atès que es formulen contra grups municipals i no contra l'Ajuntament i que la sol·licitud d'informació que es reclama ja ha estat objecte d'una prèvia reclamació, actualment en tràmit, i interposada contra l'Ajuntament de Gavà.
La presidenta de la Comissió proposa arran del debat que ha tingut lloc durant la sessió del Ple d'avui que s'estableixi un marc de treball amb l'Autoritat Catalana de Protecció de Dades i l'Oficina Antifrau de Catalunya a fi de treballar criteris conjunts en relació amb l'accés a dades personals i la conservació d'informació pública amb rellevància per al control de la gestió econòmica de les administracions públiques, respectivament.